7.2.2023
MT
Il-Ġurnal Uffiċjali tal-Unjoni Ewropea
C 47/123 L-Erbgħa 6 ta’ Lulju 2022
23.
Iħeġġeġ lill-gvern jindirizza t-tħassib b'mod xieraq u jimplimenta s-sentenza tal-Qorti Kostituzzjonali tal-2016 li tagħti rqajja' tal-art lill-Monasteru ta' Visoki Dečani; jinsab imħasseb li l-awtoritajiet għadhom ma implimentawx din id-deċiżjoni tal-qorti, u b'hekk dan jimmina l-impenn tal-gvern li jinforza l-istat tad-dritt u r-rispett tiegħu għal ġudikatura indipendenti, kif ukoll ir-reputazzjoni internazzjonali tal-pajjiż; jissottolinja l-importanza tal-implimentazzjoni tad-de­ ċiżjonijiet kollha tal-Qorti Kostituzzjonali; jistieden lill-gvern japplika approċċ mhux selettiv għall-kunċett tal-istat tad-dritt; 24.
Ifaħħar il-ħidma tal-Missjoni Ewropea għall-Istat tad-Dritt fil-Kosovo (EULEX), li qed tassisti lill-awtoritajiet tal-Kosovo fl-istabbiliment ta' istituzzjonijiet tal-istat tad-dritt sostenibbli u indipendenti; jilqa' l-estensjoni tal-mandat tal-EULEX, kif ukoll l-iskjerament reċenti ta' unità temporanja biex jissaħħu l-kapaċitajiet tal-Unità tal-Pulizija Ffurmata tal-EULEX; iħeġġeġ lill-Kosovo jkompli l-kooperazzjoni tiegħu mal-EULEX u mal-Awli Speċjalizzati u l-Uffiċċju tal-Prosekutur Speċjalizzat, bħala dimostrazzjoni importanti tal-impenn tiegħu għall-istat tad-dritt; 25.
Jilqa' l-arranġament ta' ħidma bejn il-Pulizija tal-Kosovo u l-Europol ta' Lulju 2020, li se jikkostitwixxi l-bażi għal kooperazzjoni msaħħa fil-ġlieda kontra l-kriminalità organizzata, it-terroriżmu u l-estremiżmu, u jistieden lill-awtoritajiet tal-Kosovo jagħmlu użu sħiħ minn dan il-potenzjal; jissottolinja, f'dan il-kuntest, li l-Interpol hija strument importanti fil-ġlieda kontra l-kriminalità organizzata; jiddispjaċih li l-Kosovo għadu mhuwiex membru tal-Interpol, minkejja d-diversi tentattivi tiegħu biex jissieħeb u jitlob l-inklużjoni tal-Kosovo fl-Interpol u lill-Istati Membri tal-UE biex jappoġġjaw b'mod proattiv l-isforzi tal-Kosovo biex jingħaqad ma' din l-organizzazzjoni; 26.
Iħeġġeġ lill-Kummissjoni timplimenta r-rakkomandazzjonijiet tar-Rapport Speċjali 01/2022 tal-Qorti Ewropea tal-Awdituri, sabiex tiżgura impatt effettiv fuq l-istat tad-dritt mill-assistenza finanzjarja tal-UE fil-Balkani tal-Punent, b'mod partikolari billi tiżviluppa linji gwida fir-rigward tal-applikazzjoni tad-dispożizzjonijiet tal-IPA III li jikkonċernaw il-modulazzjoni u skrutinju parlamentari aktar strett tal-fondi; jistieden lill-Kummissjoni torbot il-finanzjament aktar mill-qrib mal-progress dwar l-istat tad-dritt, iżżid l-appoġġ għall-organizzazzjonijiet tas-soċjetà ċivili (OSĊ) u l-istrumenti tal-midja indipendenti, u ttejjeb ir-rappurtar u l-monitoraġġ tal-proġetti, kif mitlub ripetutament mill-Parlament; jitlob, f'dan ir-rigward, li tiġi żgurata koordinazzjoni aħjar tal-programmi tal-istat tad-dritt appoġġjati minn donaturi internazzjonali; 27.
Jistieden lill-UE u lill-pajjiżi tal-Balkani tal-Punent jistabbilixxu qafas għal kooperazzjoni produttiva bejn l-Uffiċċju tal-Prosekutur Pubbliku Ewropew (UPPE) u l-pajjiżi tal-Balkani tal-Punent sabiex jiġi żgurat li l-UPPE jkun jista' jeżerċita b'mod effettiv il-kompetenzi tiegħu fil-qasam tal-fondi tal-UE, b'mod partikolari l-fondi tal-IPA III;
Rispett għal-libertajiet fundamentali u tad-drittijiet tal-bniedem 28.
Jinnota li l-qafas ġuridiku u istituzzjonali tal-Kosovo jiggarantixxi b'mod wiesa' l-protezzjoni tad-drittijiet fundamentali, tal-minoranzi u tal-bniedem, imma huwa kruċjali li jiġi tassew implimentat; jistieden lill-Kosovo jintegra aħjar lit-tfal b'diżabilità fl-istituzzjonijiet edukattivi; jisħaq li huwa meħtieġ sforz akbar biex it-tfal b'diżabilità jingħataw aċċess għal edukazzjoni ta' kwalità; 29.
Jiddispjaċih dwar in-nuqqas tal-Assemblea tal-Kosovo li tadotta l-abbozz tal-Kodiċi Ċivili fl-ewwel qari, u jitlob li dan jiġi adottat ladarba l-Kodiċi Ċivili jerġa' jiġi ppreżentat lill-plenarja.
Dan il-pass se jirriżulta fi progress tant meħtieġ għaċ-ċittadini tal-Kosovo, b'mod partikolari fit-titjib tal-kundizzjonijiet tal-aktar partijiet vulnerabbli tas-soċjetà tal-Kosovo, speċjalment in-nisa, it-tfal u l-persuni LGBTI+, u jkollu impatt pożittiv fuq l-iżvilupp ekonomiku tal-Kosovo; jesprimi l-appoġġ tiegħu għall-inklużjoni ta' sħubijiet bejn persuni tal-istess sess fil-leġiżlazzjoni, f'konformità mal-kostituzzjoni tal-Kosovo; 30.
Jinsab imħasseb li filwaqt li l-leġiżlazzjoni u l-politiki għall-persuni LGBTI+ għamlu progress, l-implimentazzjoni għadha lura; jikkundanna kull diskors diskriminatorju u degradanti kontra l-komunità LGBTI+, inkluż dak ta' xi politiċi ta' livell għoli; jitlob, f'dan ir-rigward, li t-tmexxija tal-Kosovo tippromwovi b'mod aktar pubbliku d-drittijiet fundamentali tal-bniedem għaċ-ċittadini kollha, inklużi l-persuni LGBTI+; 31.
Jiddispjaċih għall-fatt li l-inizjattivi biex tiġi involuta l-komunità Serba fl-istrutturi politiċi, soċjali u ekonomiċi tal-Kosovo huma ferm limitati; jistieden lill-Gvern tal-Kosovo u lir-rappreżentanti tas-Serbi tal-Kosovo jwettqu l-wegħda tagħhom li jimpenjaw ruħhom fid-djalogu intern u ġenwinament jinvolvu ruħhom ma' organizzazzjonijiet indipendenti tas-soċjetà ċivili fil-komunitajiet Serbi, b'mod partikolari fit-Tramuntana, bil-għan li jintegrawhom b'suċċess; jistieden lill-UE tkompli tiffaċilita u tappoġġja l-programmi interkomunitarji; jilqa' l-isforzi tal-awtoritajiet tal-Kosovo biex jiġġieldu r-razziżmu u jindirizzaw l-inċidenti interetniċi;